Μιχάλης Ρακιντζής

Πρώιμα χρόνια

Γεννήθηκε στην Αθήνα στις 3 Απριλίου του 1957. Πατέρας του ήταν ο Γεώργιος, ο οποίος έπαιξε και σε κάποια τραγούδια του. Η καταγωγή του είναι από το Ρέθυμνο της Κρήτης και συγκεκριμένα από το χωριό Έρφοι Ρεθύμνου. Με ερεθίσματα από τον λυράρη πατέρα του, ασχολήθηκε με τη μουσική από 10 χρόνων, παίζοντας κιθάρα και συμμετέχοντας σε σχολικά συγκροτήματα. Σπούδασε Μηχανολογία στο Λονδίνο και παράλληλα έπαιζε μουσική με το συγκρότημα Funk And Reggae. Λίγο αργότερα πήρε το πτυχίο του Μηχανολόγου Μηχανικού με ειδίκευση στη Μηχανοτρονική, αν και δεν ακολούθησε τελικά το επάγγελμα που σπούδασε.  Παράλληλα με τη μουσική του καριέρα, ασχολήθηκε με τους υπολογιστές. 
Το 1973 με το τραγούδι "Helen" και υπό το όνομσ Weight Object tέλαβε μέρος σε μια συναυλία για τον διαγωνισμό νέων ελληνικών συγκροτημάτων στο θέατρο "Μίνωα".
Μέσα στη δεκαετία 1970 με το όνομα Ηλεκτρικός Αργοναύτης και  με το τραγούδι "Αόρατη θεά" έλαβε μέρος σε μια συναυλία για τον διαγωνισμό νέων ελληνικών συγκροτημάτων. Το 1973 η δισκογραφική Columbia διοργάνωσε ένα διαγωνισμό νέων συγκροτημάτων σε συνεργασία με το περιοδικό Φαντάζιο. Το βραβείο για τα αυτά που θα προκρίνονταν στην τελική φάση θα ήταν συμμετοχή σ' ένα LP που θα εξέδιδε η εταιρεία και εμφάνιση στην τηλεόραση. Το LP πήρε τον τίτλο "Pop Festival '73".
Ο Ρακιντζής υπήρξε από τους πρώτους μουσικούς στην Ελλάδα που χρησιμοποίησαν ηλεκτρονικό υπολογιστή για να συνθέσουν.

Καριέρα

Στις αρχές της δεκαετίας του 1980 ίδρυσε τους Scraptown, όπου ο ίδιος έπαιζε κιθάρα και τραγουδούσε.
Οι Scraptown κυκλοφόρησαν 3 αγγλόφωνους δίσκους, με ρέγγε και φανκ μουσικό στυλ. Με το "Viva Sahara" το 1984, οι Scraptown έκαναν μεγάλη επιτυχία στην Ευρώπη. Στο απόγειο όμως της επιτυχίας τους και ύστερα από εμφανίσεις στη Γαλλία επί 4 μήνες το συγκρότημα διαλύθηκε και ο Μιχάλης ξεκίνησε τη σόλο καριέρα του στην Ελλάδα.
Το 1987 κυκλοφόρησε ο πρώτος του προσωπικός δίσκος, με τίτλο  "Μωρό μου φάλτσο". Στο δίσκο αυτό συνεργάστηκε με την Ελένη Δήμου στο τραγούδι "Δεν Πιστεύω" και συμπεριέλαβε τόσο δυτικά όσο και ανατολικά στοιχεία (όπως φαίνεται από το κομμάτι "Ανατολή", το οποίο είναι ορχηστρικό). Ταυτόχρονα συνέθεσε καθαρά «ηλεκτρονικά» κομμάτια. Από τα τέλη της δεκαετίας του 1980 άρχισε να σημειώνει ακόμα μεγαλύτερες επιτυχίες. Το 1988 κυκλοφορεί και το σάουντρακ για την ταινία του Γιάννη Δαλιανίδη "Ισόβια". Το 2003 κυκλοφόρησε τον δίσκο "Solo" που περιέχει παλαιότερα τραγούδια του αλλά με άλλη μορφοποίηση. 
Το 1990 έγινε η συνεργασία του με τη Σοφία Αρβανίτη. Το 1991 ψηφίστηκε από τους αναγνώστες του νεανικού περιοδικού ΠΟΠ ΚΟΡΝ ως ο καλύτερος τραγουδιστής της χρονιάς.
Το 1992 συνεργάστηκε και με την Μπόνι Τάιλερ, η οποία συμμετέχει στον δίσκο της Σοφίας Αρβανίτη. Το 1993, ο Ρακιντζής εμφανίστηκε ζωντανά μαζί με τον τραγουδιστή των Deep Purple, Ίαν Γκίλαν. Άλλες συνεργασίες του έγιναν με τους εξής: Δημήτρης Κοντολάζος, Άγγελος Διονυσίου, Βασίλης Καρράς, Γιάννης Κάρμας, με την αδερφή του Μαρίνα και τον Έλβιν.
Το 1994 κατέβηκε υποψήφιος ως δημοτικός σύμβουλος στον Δήμο Αθηναίων.
Το Μάιο του 2002 συμμετείχε στον διαγωνισμό της Eurovision εκπροσωπώντας την Ελλάδα στο Ταλίν της Εσθονίας, όπου κατέλαβε την 17η θέση με το αγγλόφωνο "S.A.G.A.P.O.". Το 1989 ο Μιχάλης Ρακιντζής ήταν υποψήφιος με το τραγούδι "Νανά" που αργότερα έγινε επιτυχία και το 1997 με το τραγούδι "Πράσινη Γραμμή".
Tο 2005 κυκλοφόρησε το δίσκο "barcode" με νέους ρυθμούς και ήχους, με το τραγούδι "Πήγαινε στα bar" μαζί με τα Ταλέντα Δίχως Αύριο, (συγκρότημα που δημιουργήθηκε με την βοήθεια του Ρακιντζή). Ακολούθησε το άλμπουμ "Made in Greece" (2006) με ήχους reggaeton, ενώ την ίδια χρονική περίοδο συνετέλεσε στη δημιουργία των Trilogy (Γιάννης Κάρμας, Αναστάσης Παπάς, Κωνσταντίνα Στεφανοπούλου).  
Το 2008 και έπειτα από απουσία δύο ετών, κυκλοφόρησε το άλμπουμ "Energia" στο οποίο συμπεριλήφθηκε και μία επανάμειξη του τραγουδιού "Προκαλείς", το οποίο έγινε επιτυχία το 1990. Το 2011 κυκλοφόρησε το άλμπουμ "Back to the Φuture".

Πιλοτική

Ο Ρακιντζής ξεκίνησε μαθήματα πιλοτικής στα διθέσια αεροσκάφη, αν και τα διέκοψε γρήγορα καθώς έπρεπε να περιοδεύσει στην Ευρώπη με τους Scraptown. Στα τέλη της δεκαετίας του 1990 όμως παρακολούθησε μια επίδειξη ελικοπτέρων στο Ελληνικό και ξεκίνησε εκ νέου μαθήματα στα ελικόπτερα αυτή τη φορά. Σύντομα απέκτησε δίπλωμα πιλότου για ιδιωτικό ελικόπτερο. Σε ένα βιντεοκλίπ του (εκείνο του τραγουδιού "Τυχερούλα") πιλοτάρισε ο ίδιος ελικόπτερο.